ಮೊಸಳೆಗಳಿದ್ದ ನೀರಿನಲ್ಲಿ ಮೀನಿಗೆ ಗಾಳ ಹಾಕ್ದ- ಮುಂದೇನಾಯ್ತು? ವಿಡಿಯೋ ನೋಡಿ

ಸಿಡ್ನಿ: ಮೀನುಗಾರನ ಗಾಳಕ್ಕೆ ಮೀನು ಬಿದ್ದು, ಆತ ಇನ್ನೇನು ಅದನ್ನು ಎಳೆದುಕೊಳ್ಳಬೇಕು ಅನ್ನೋ ಹೊತ್ತಿಗೆ ಮೊಸಳೆಯೊಂದು ಬಂದು ಮೀನು ಕಚ್ಚಿಕೊಂಡು ಹೋಗೋ ಮೂಲಕ ಮೀನುಗಾರನನ್ನೇ ದಂಗಾಗಿಸಿದೆ. ಆಸ್ಟ್ರೇಲಿಯಾದಲ್ಲಿ ಈ ಘಟನೆ ನಡೆದಿದ್ದು, ಇದರ ವಿಡಿಯೋ ಇದೀಗ ಸಾಮಾಜಿಕ ಜಾಲತಾಣದಲ್ಲಿ ಹರಿದಾಡ್ತಿದೆ.

ಆಸ್ಟ್ರೇಲಿಯಾದ ಈಸ್ಟ್ ಅಲಿಗೇಟರ್ ರಿವರ್ ನ ಕಾಹಿಲ್ಸ್ ಕ್ರಾಸಿಂಗ್ ನಲ್ಲಿ ಲ್ಯೂಕ್ ರಾಬರ್ಟ್‍ಸನ್ ಮೀನುಗಾರಿಕೆ ಮಾಡ್ತಿದ್ರು. 75 ಸೆ.ಮೀ ಉದ್ದದ ಬರ್ರಾಮುಂಡಿ ಮೀನನ್ನು ಹಿಡಿಯುವಲ್ಲಿ ಸಪಲರಾಗಿದ್ರು. ಆದ್ರೆ ಕೈಗೆ ಬಂದ ತುತ್ತು ಬಾಯಿಗೆ ಬರಲಿಲ್ಲ ಎನ್ನೋ ಹಾಗಾಯ್ತು ಅವರ ಕಥೆ. ಯಾಕಂದ್ರೆ ಲ್ಯೂಕ್ ಗಾಳದಿಂದ ಮೀನನ್ನು ಎಳೆದುಕೊಳ್ಳುತ್ತಿದ್ದ ವೇಳೆ ಮೊಸಳೆಯೊಂದು ಅಟ್ಟಿಸಿಕೊಂಡು ಬಂದು ಮೀನನ್ನ ಕಚ್ಚಿಕೊಂಡು ಹೋಗಿದೆ.

ನಾನು ಇನ್ನೇನು ಕ್ರಾಸಿಂಗ್ ಗೆ ಹತ್ತಿರ ಬರುತ್ತಿದ್ದಂತೆ 4 ಮೀಟರ್(13 ಅಡಿ) ಉದ್ದದ ಮೊಸಳೆ ಅದನ್ನ ಅಟ್ಟಿಸಿಕೊಂಡು ಬಂತು. ಅಲ್ಲಿ ನಾವು ನೋಡಿರುವ ಅತೀ ಉದ್ದದ ಮೊಸಳೆ ಇದಾಗಿತ್ತು ಎಂದು ಲ್ಯೂಕ್ ಇಲ್ಲಿನ ಪತ್ರಿಕೆಯೊಂದಕ್ಕೆ ಹೇಳಿದ್ದಾರೆ.

ಬಾಂಕರ್ಸ್ ಅಡ್ವೆಂಚರ್ ಎಂಬ ಫೇಸ್‍ಬುಕ್ ಪೇಜ್‍ನಲ್ಲಿ ಈ ವಿಡಿಯೋವನ್ನ ಹಂಚಿಕೊಳ್ಳಲಾಗಿದೆ. ಲ್ಯೂಕ್ ಮೀನನ್ನ ದಡದ ಬಳಿ ಎಳೆದುಕೊಳ್ಳುವ ವೇಳೆಗೆ ಮೊಸಳೆ ಬಂದು ಅದನ್ನ ಬಾಯಲ್ಲಿ ಎಳೆದುಕೊಂಡು ಹೋಗೋದನ್ನ ವಿಡಿಯೋದಲ್ಲಿ ಕಾಣಬಹುದು. ಫೇಸ್‍ಬುಕ್‍ನಲ್ಲಿ ಈ ವಿಡಿಯೋ ಈವರೆಗೆ 71 ಸಾವಿರಕ್ಕೂ ಹೆಚ್ಚು ಬಾರಿ ವೀಕ್ಷಣೆಯಾಗಿದೆ.

ನನಗೆ ಅಷ್ಟೊಂದು ಭಯವಾಗಿರಲಿಲ್ಲ. ನಾನು ನೀರಿನಿಂದ 5 ಮೀಟರ್ ದೂರದಲ್ಲಿದ್ದೆ. ಆದ್ರೆ ಕೊನೆಯಲ್ಲಿ ನನ್ನ ಕಾಲುಗಳು ನಡುಗಲು ಶುರುವಾಯ್ತು ಎಂದು ಲ್ಯೂಕ್ ಹೇಳಿದ್ದಾರೆ.

ಆಸ್ಟ್ರೇಲಿಯಾದ ಕಾಹಿಲ್ಸ್ ಕ್ರಾಸಿಂಗ್ ಮೊಸಳೆಗಳಿಂದ ತುಂಬಿರುವ ನೀರು ಎಂದೇ ಕುಖ್ಯಾತಿ ಹೊಂದಿದೆ. ವರದಿಗಳ ಪ್ರಕಾರ ಇಡೀ ಆಸ್ಟ್ರೇಲಿಯಾದಲ್ಲಿ ಇದು ಅತ್ಯಂತ ಭಯಾನಕವಾದ ಮೊಸಳೆಗಳ ವಾಸಸ್ಥಾನವಾಗಿದೆ.